傅冲益寄淮口阻風及清淮道中詩二首又次漣水一首用其韻和寄  其二
作者：程俱
朝代：宋

paragraphs: 青山照長淮，氣象一方冠。
清光堪溶溶，洛尾殺湍悍。
斯遊今一紀，回首若朝旦。
塵容故如昨，凡骨終不換。
但於憔悴餘，生死知一貫。
歸田食不足，乘障力難捍。
折腰委吏間，亦豈愧儒緩。
自君彈冠西，吾事足悲惋。
坐看秋空雲，已復澹河漢。
鮮歡杯杓乾，絕學編策斷。
西山雖爽氣，烏幘安敢岸。
思君笑言樂，目送歸翼亂。
朝來得新詩，一一錦繡爛。
塵膺久結約，邂逅百憂泮。
何當索此身，久矣次山漫。